4.11.2022
EL
Επίσημη Εφημερίδα της Ευρωπαϊκής Ένωσης
C 421/31
Σημαντικές πληροφορίες Ποιο είναι το ύψος των εθνικών συνεισφορών που μπορεί να καλύψει το πρόγραμμα του ΕΤΠΑ; Η συνεισφορά από πρόγραμμα του ΕΤΠΑ μπορεί να καλύπτει τις εθνικές συνεισφορές σύμφωνα με τους κανόνες συγχρηματοδότησης και με το ανώτατο ποσό στήριξης από τα ταμεία για κάθε προτεραιότητα που καθορίζεται στο άρθρο 112 του ΚΚΔ και στο άρθρο 190 του δημοσιονομικού κανονισμού, υπό την προϋπόθεση ότι πληρούνται οι απαιτήσεις του άρθρου 63 παράγραφος 9 του ΚΚΔ.
Το άρθρο 25γ του ΓΚΑΚ προβλέπει προϋποθέσεις συμβατότητας με τις κρατικές ενισχύσεις για την εφαρμογή επιλέξιμων δαπανών και ποσοστών χρηματοδότησης του προγράμματος «Ορίζων Ευρώπη» σε έργα έρευνας και ανάπτυξης που λαμβάνουν στήριξη μέσω ευρωπαϊκής σύμπραξης.
Μπορεί ένα πρόγραμμα του ΕΤΠΑ να καλύπτει το σύνολο των εθνικών συνεισφορών στο έργο —δεδομένου ότι προγραμματίζουμε την εθνική συγχρηματοδότηση με βάση την προτεραιότητα και όχι το έργο; Ναι.
Η συνεισφορά προέρχεται από το σχετικό πρόγραμμα, το οποίο υπόκειται με τη σειρά του σε κανόνες συγχρηματοδότησης.
Ωστόσο, δεδομένου ότι η συγχρηματοδότηση καθορίζεται σε επίπεδο προτεραιότητας και όχι σε επιχειρησιακό επίπεδο, ο προϋπολογισμός της ΕΕ μπορεί να καλύψει το σύνολο των εθνικών συνεισφορών σε συγκεκριμένη πράξη.
Είναι δυνατή η χρήση προγραμμάτων του ΕΤΠΑ όχι για τη χρηματοδότηση έργων, αλλά για συνεισφορά «σε είδος»; Τα προγράμματα του ΕΤΠΑ μπορούν να χρησιμοποιηθούν για την κάλυψη των εθνικών συνεισφορών των κρατών μελών που συμμετέχουν σε ευρωπαϊκές συμπράξεις.
Δεν έχει σημασία εάν οι συνεισφορές αυτές είναι χρηματοδοτικές ή σε είδος.
Δεν υπάρχουν συνεισφορές σε είδος από τα συμμετέχοντα κράτη μέλη για θεσμοθετημένες ευρωπαϊκές συμπράξεις.
Πώς μπορεί να διασφαλίσει η διαχειριστική αρχή ενός προγράμματος του ΕΤΠΑ ότι μια συγχρηματοδοτούμενη πράξη συμβάλλει στους δείκτες που καθορίζονται στο πρόγραμμα; Τα έργα που επιλέγονται στο πλαίσιο ευρωπαϊκών συμπράξεων μπορούν να υποστηριχθούν υπό την προϋπόθεση ότι πληρούν τις απαιτήσεις που ορίζονται στο άρθρο 73 παράγραφος 2 στοιχεία α), β) και ζ) του ΚΚΔ.
Κατά συνέπεια, πρέπει να συμβάλλουν στην επίτευξη των δεικτών του προγράμματος.
Είναι δυνατή η χρήση των κονδυλίων για άλλους σκοπούς εάν δεν δαπανώνται για τη χρηματοδότηση έργων συμπράξεων; Οι συνεισφορές αυτές θα διοχετευθούν σε συγκεκριμένα έργα που προσδιορίζονται κατόπιν αξιολόγησης και επιλογής τους από τη διοικητική επιτροπή της ευρωπαϊκής σύμπραξης.
Επομένως, δεν θα ήταν δυνατή η επιστροφή τους.
Τι ισχύει για τους κανόνες της ΕΕ για τις κρατικές ενισχύσεις; Οι κανόνες για τις κρατικές ενισχύσεις εφαρμόζονται εάν ο δικαιούχος δημόσιας χρηματοδότησης που χορηγείται από κρατικούς πόρους, συμπεριλαμβανομένου του ΕΤΠΑ, είναι επιχείρηση (και εάν πληρούνται όλες οι άλλες σωρευτικές προϋποθέσεις για την ύπαρξη κρατικής ενίσχυσης, κατά τα οριζόμενα στο άρθρο 107 παράγραφος 1 της ΣΛΕΕ).
Υπό τους όρους που καθορίζονται στο άρθρο 25γ του ΓΚΑΚ, τα συγχρηματοδοτούμενα έργα έρευνας και ανάπτυξης μπορούν να επωφελούνται από επιλέξιμες δαπάνες και ποσοστά χρηματοδότησης στο πλαίσιο του προγράμματος «Ορίζων Ευρώπη».
Το ίδιο ισχύει και για προσκλήσεις που προκηρύσσονται στο πλαίσιο συμπράξεων βάσει του άρθρου 185 ή του άρθρου 187 της ΣΛΕΕ ή για προσκλήσεις που προκηρύσσονται στο πλαίσιο δράσεων συγχρηματοδότησης προγράμματος.
Τα έργα πρέπει να είναι διακρατικά έργα (που υλοποιούνται από τουλάχιστον τρία κράτη μέλη ή, εναλλακτικά, δύο κράτη μέλη και τουλάχιστον μία συνδεδεμένη χώρα) και πρέπει να προκύπτουν από προσκλήσεις υποβολής προτάσεων οι οποίες διοργανώνονται σε κεντρικό επίπεδο και στις οποίες εφαρμόζονται οι κανόνες χρηματοδότησης του προγράμματος «Ορίζων Ευρώπη» (άρθρο 25γ παράγραφος 3 του ΓΚΑΚ σχετικά με τις κατηγορίες, τα μέγιστα ποσά και τις μεθόδους υπολογισμού των επιλέξιμων δαπανών).
Εάν πληρούνται όλοι οι εφαρμοστέοι όροι που καθορίζονται στον ΓΚΑΚ, η χορηγούσα την ενίσχυση αρχή δεν υποχρεούται να διενεργήσει χωριστή αξιολόγηση των κρατικών ενισχύσεων ούτε οφείλει να κοινοποιήσει την ενίσχυση στην Επιτροπή.
Όταν η χρηματοδότηση υπόκειται στους κανόνες για τις κρατικές ενισχύσεις και δεν συνάδει με όλους τους όρους του άρθρου 25γ του ΓΚΑΚ, δεν εφαρμόζεται η απλουστευμένη εξέταση των εν λόγω έργων βάσει των κανόνων για τις κρατικές ενισχύσεις.
Τι είναι το δικαίωμα αρνησικυρίας στο πλαίσιο των θεσμοθετημένων ευρωπαϊκών συμπράξεων; Σύμφωνα με το άρθρο 10 παράγραφος 1 στοιχείο γ) του κανονισμού για το πρόγραμμα «Ορίζων Ευρώπη», οι συνεισφορές ενός συμμετέχοντος κράτους μέλους πρέπει να χρησιμοποιούνται για τη χρηματοδότηση της συμμετοχής οντοτήτων οι οποίες είναι εγκατεστημένες στο συμμετέχον αυτό κράτος.
Επομένως, τα συμμετέχοντα κράτη μέλη εξακολουθούν να έχουν τον έλεγχο των εθνικών συνεισφορών τους, διότι μπορούν να ασκήσουν δικαίωμα αρνησικυρίας στη διάθεση εθνικών κονδυλίων σε συγκεκριμένο δικαιούχο (κατ’ εξαίρεση και για δεόντως αιτιολογημένους λόγους), χωρίς καμία επίπτωση στην επιλεξιμότητα της πρότασης για χρηματοδότηση από την ΕΕ.